કોંગ્રેસની કેડર બદલાઇ છે. નવી દિલ્હીમાં ચેન્જ આવ્યો છે તેવો ચેન્જ ગુજરાતમાં આવી રહ્યો છે. નવા પ્રદેશ પ્રમુખ અમિત ચાવડા સામે અનેક પડકારો છે પરંતુ તેમની નવી ટીમ સજ્જ થયા પછી કોંગ્રેસની દિશા સુધરી શકે તેમ લાગી રહ્યું છે. ગુજરાતના સિનિયર નેતાઓમાં શક્તિસિંહ ગોહિલને બાદ કરતાં ફર્સ્ટ કેડરના અન્ય નેતાઓ જેવાં કે અર્જુન મોઢવાડિયા, સિદ્ધાર્થ પટેલ, તુષાર ચૌધરી અને ભરતસિંહ સોલંકી હાલ તો સાઇડલાઇન થયા છે પરંતુ આ નેતાઓએ નારાજ થવાની જરૂર નથી કારણ કે કોંગ્રેસના હાલના ધારાસભ્યો પૈકી પાર્ટી પાંચ થી સાત ને લોકસભાની ચૂંટણી લડાવી શકે છે તેથી તેમની ખાલી પડેલી બેઠક પર આ નેતાઓ પેટા ચૂંટણી લડી શકે છે. પાર્ટી લોકસભાના ઉમેદવારો જો અગાઉથી નક્કી કરે તો આ નેતાઓને વિધાનસભાની ચૂંટણી જીતવા માટેની તૈયારી કરવાની ખબર પડે. કોંગ્રેસમાં આ એક મોટી ખામી છે કે તેનું હાઇકમાન્ડ ઉમેદવારી પત્ર ભરવાના આગલા દિવસે ઉમેદવારોના નામ ડિક્લેર કરતી હોય છે. હકીકતમાં છ મહિના પહેલાં લોકસભાના ઉમેદવારો જાહેર થવા જોઇએ કે જેથી ઉમેદવારો તેમનો પ્રચાર શરૂ કરી શકે.